Nxe³nxa²ha¹te¹ Je³su²jah³lo²su² te²kxai³lu¹,
a²sa³wi³ha³lxi³nãu³xai²na² whãi²na¹,
ã³nxai³ain¹te³na¹,
in³jah³la² ye³han³jah¹la²,
a³li³la¹hĩ¹nũ¹tai²na² ye³han³sxã³ wen¹jah¹la²,
ĩ²ain¹ta¹hxai²hẽ¹la².
Nxe³ka³tu̱³ta¹,
a²sa³wi³ha³lxi³nãu³xa² wãn³txi³kxai³lu¹,
ĩ³wã̱³txain¹te²an¹jau³kxai³la¹:
— Txa²hxi²kan¹jah¹lãi³.
Jah¹la² ĩh¹nxe³ju³ta² ye³han³sxã³ a³li³la¹sĩn¹te²sin²tai¹?
Jah¹la² ta̱³nxa²,
a²wĩ³nu²su² ta̱³nxa² a²hã³ka³nũ²su² ta̱³nxa²,
a²ko̱³nxe³ju³ta² kãi³ai¹nha²kxai³,
jah¹la² ye³han³sxã³ a³li³la¹sĩn¹te²sin²tai¹?
Ain¹ta¹hxai²hẽ¹la².
Yxãn¹ta¹,
Je³su²jah³la² wãn³txi³kxai³lu¹,
ĩ³wa²lũ³xain¹te²an¹jau³kxai³lu¹:
— Nxe²nxa³i¹.
A²wĩ³nai²la³ ta̱³nxa²,
a²hã³ka³nai²la³ ta̱³nxa²,
a²wẽ³sai²la³ ta̱³nxa²,
hai³txi³ ko̱³nxe³ti³ kãi³ai¹nha²kxai³ ye³han³si¹hain¹ju³ta³la³ yũ²nxa³i¹.
Yxãn¹ta¹,
Txa²wã¹sũ̱³na² Si³yxau³tãu³a¹ nũ̱³kxũn³khaix¹ju³ta² ye³we²txi²tu¹wi¹.
Nxe³kxai²nãn²tu̱³,
Sũ̱³na² nũ̱³kxũn³ju³tai²nãn²tu̱³,
a²nũ²a² yxo²ha³kxa¹ ĩ²ain¹tu¹wi¹.
Jã¹nxe³te³lhxã³,
kxã³nãu³ai³tã² jah¹la² ye³han³sxã³ a³li³la¹nha²hẽ³li¹.
Na¹ha²kxai³,
hĩ¹na² wa³ko³na¹tu¹wi¹.
Txai²na¹xai²na² yuh³xai²nãn¹ta³ko³xai²na² yxau³na¹tãu³a² sa²ha²te¹jah¹lo²hũ̱³nxe² yxau³yai¹na¹i¹.
Na¹ha²kxai³,
hĩ¹na² ha²te¹jut³sũ̱³nhĩ¹na¹ wa³ko³na¹tu¹wi¹.
Txa²wĩ³nu¹tai²na² ĩ³sa²si¹hã³sa²jah¹lu¹tai²na² a²wa³ka³li³yu³ta² wa³ko³na¹tu¹wi¹.
Yxãn¹ta¹,
jũ¹nxe² ye³jen¹nãu³a¹,
Txa²wĩ³na² yxau³tãu³a¹ ã³nxĩ³na¹tu¹wi¹.
Txai²na² ha²te¹jah¹lo²na¹xai²na² ã³nxĩ³na¹tu¹wi¹.
Na¹kxa²si³yo³na¹,
yuh³xai²nãn¹ta³ko³xai²na² ka³nxah³jut³sũ̱³ju³ta² yxau³ain¹tu¹wi¹.
Nxe³tãu³a¹,
hxi²kan¹txi³ wa³kon³ki̱³sxa³lho³li¹.
Jã¹nxe³kxa²ya̱n³ti³su²,
a²hĩ¹nai²na²,
ha³lo²a² ha²te¹jut³sũ̱³nhĩ¹nai²na² wa³ko³na¹tu¹wi¹.
Ta¹hxai²hẽ¹la².
Nxe³ka³tu̱³,
wãn³txai²na² ĩ³ye³ta³lun²ka³tu̱³,
yuh³xa² ĩ³ka³su³hã¹ka³tu̱³,
a²nũ̱³xa² wxa²we¹ka³tu̱³,
ye³han³jah¹la² a²ye³na² wxa²sa²ye³to¹ka³tu̱³,
ĩ³ye³kxi²te³nah¹lxi¹:
— Ĩ³txu¹li¹.
Ĩn¹ka³tu̱³,
ĩ̱³ye³na² a²ĩ³lxa² Si³lo³e²ye³na² wxa²ye³hi̱³lxi³nhã¹nhu¹li¹.
Ta¹hxai²hẽ¹la².
A²nxe³te² ĩ³lxa² a²si³yxau³tãu³khai³xa²,
ĩ³sa²si¹hã³kxe³su² nxe³te²ju²hẽ³la².
Nxe³nxa²ha¹te¹,
in³txai²na² sa²kxai³lu² ĩ³te³na¹,
wxa²ye³hi̱³nha²ka³tu̱³,
wi¹ ĩ³ye³ten³nha²sxã³ ten³sa²tã³ta¹hxai²hẽ¹la².
Nxe³nxa²ha¹te¹,
in³txai²na² we²nxi²nxa²ha¹te¹,
a²nũ²a² nũ̱³ka̱³txa² sa²kxai³lu² in³txai²na² ĩ²sxã³ ĩ³ye³ain¹ta¹hxai²hẽ¹la².
Nxe³sxã³,
a²nũ²a² kxãn³su² ĩ²ain¹to³tũ̱³ka̱³txai²na² kwẽn¹tai²na² ĩ²sxã³ ĩ³ye³i²,
ã̱³nũ̱³ka̱³txa² in³txai²na² a²sxi²yhe³na² kxãn³su² yxau³kxi²yhain¹tũ̱³ka̱³txan²ta³ kwẽn¹tai²na² ĩ²sxã³ ĩ³ye³i²,
nxe² ĩ³ye³lain¹te³nah¹lxi¹:
— Jah¹lai²na² sa²kxai³lu²,
kxãn³su² ye³han³jah¹lo²sin²tai¹?
Kxãn³su² a²yen³kxa² so¹te³lhxã³ hãi¹nxe³sxã³ ĩ³yai³nxũ³hain¹to³jah¹lo²sin²tai¹?
Nxe³nxa²ha¹te¹,
ha³na³ka³lxi³,
a²nũ²a² ã̱³nũn³tũ̱³ka̱³txa² wãn³txi³kxai³lu¹,
ĩ³ye³lain¹te³nah¹lxi¹:
— Hã³xã¹.
Jah¹la²khai³xai²la¹i¹.
Nxe³nxa²ha¹te¹,
ha³na³ka³lxi³,
ã̱³nũn³tũ̱³ka̱³txa² wãn³txi³kxai³lu¹,
ĩ³ye³lain¹te³nah¹lxi¹:
— Nxe²nxa³i¹.
Yxãn¹ta¹ nxe³jah¹lo²hũ̱³na³li¹.
Nain¹ta¹hxai²hẽ¹la².
Yxãn¹ta¹,
ye³han³jah¹lo²nũ¹tai²na² wãn³txi³kxai³lu¹:
— Txai²la³na¹i¹.
Ta¹hxai²hẽ¹la².
Nxe³nxa²ha¹te¹,
a²nũ²a²nãu³xai²na² wãn³txi³kxai³lu¹,
ye³han³sxã³ we²nxi²jah¹la² ĩ³wã̱³txain¹te³nah¹lxi¹:
— Ĩh¹nxet³sxã³ wxa²ye³na² ĩ³ye³we²txi²nhãn¹thi²li¹?
Ta¹hxai²hẽ¹la².
Nxe³nxa²ha¹te¹,
ĩ³wa²lũ³xain¹te³nah¹lxi¹:
— In³txai²na²,
a²ĩ³lxa² Je³su²jah³la²,
wxã³sxã³ a²nũ̱³xa² wet¹sxã³ wxa²ye³to¹lhain¹na²li¹.
Sain¹ka³tu̱³,
ĩ³ye³kxi²sa²te³nah¹lxi¹:
“Ĩ³txu¹li¹.
Ĩn¹kxai²nãn²tu̱³,
Si³lo³e²ye³na² wxa²ye³hi̱³nha̱¹sẽ¹li¹.”
Sain¹na²li¹.
Sain¹ka³tu̱³,
txai²na² sa²kxai³lu² ĩ³na¹ka³tu̱³ wxa²ye³hi̱³lxi³nha¹li¹.
Na¹ka³tu̱³,
txa²wã¹ye³nai²na² whãi²na¹ ĩ³ye³ten³nha¹li¹.
Ye³han³jah¹la² wãn³txa²,
ta¹hxai²hẽ¹la².
Nxe³nxa²ha¹te¹,
a²nũ²a²nãu³xai²na² wãn³txi³kxai³lu¹,
ĩ³ye³kxain¹te³nah¹lxi¹:
— Ye³we²txi¹nxa²jah¹lai²na²,
ĩh¹ti¹la³ta̱³ yxau³ain¹ji¹wi¹?
Ta¹hxai²hẽ¹la².
Yxãn¹ta¹:
— Ko̱³xain¹nxa³nhai¹.
In³txai²na² wãn³txa²,
ta¹hxai²hẽ¹la².
Nxe³ju³ta²,
Je³su²jah³la² a²nũ̱³xai²na² wet¹sxã³ in³txai²na² ĩ³ye³we²txain¹ju³ta²,
Sa²ba³to³ nxe³ju³ta²,
Ju³te²a² nũ̱³ka̱³txa² wa³kon³ti³he¹nxain¹to³hxa³je³na³kxa² ĩ³ye³we²txain¹ta¹hxai²hẽ¹la².
Nxe³nxa²ha¹te¹,
a²nũ²a² nũ̱³ka̱³txai²na² sa²kxai³lu²,
in³txa² ye³han³sxã³ a³li³lah¹jah¹lai²na² tẽ³sxã³,
fa³ri³se²a² nũ̱³ka̱³txa² ã³nhai¹tũn³tũ̱³ka̱³txa² a²yen³nãu³a¹ ã³yxo²o³tũ¹yhain¹ta¹hxai²hẽ¹la².
Nxe³te³nah¹lxi¹,
ã̱h¹ ĩ³wã̱³txain¹te³nah¹lxi¹:
— Ĩh¹nxet³sxã³ ĩ³ye³ten³nhãn¹yu²lhai¹li¹?
Fa³ri³se²a² nũ̱³ka̱³txai²na² wãn³txa²,
ta¹hxai²hẽ¹la².
Nxe³nxa²ha¹te¹,
in³jah³lai²na² wãn³txi³kxai³lu¹:
— A²nũ²a² hi²sen³su² a³lũ³nũ̱³xai²na² wxa²ye³to¹lhain¹na²hẽ³li¹.
Sai¹nha²kxai³,
wxa²ye³hi̱³nha¹ka³tu̱³,
ĩ³ye³ten³nha¹hẽ¹li¹.
Ta¹hxai²hẽ¹la².
Nxe³nxa²ha¹te¹,
fa³ri³se²a² nũ̱³ka̱³txai²na² ĩ²li³te²a² e³te³nah¹lxi¹:
— Jah¹lai²na²,
hai³txi³ Txa²wã¹sũ̱³na² Si³yxau³tãu³a¹ ĩ³sa²si¹hã³kxah³lo²sxa³i¹,
Sa²ba³to³ nxe³ju³ta² hãi¹nxe³sxã³ ĩ³ye¹nxi²to³ki̱³ju³ta² sa²yxo²ã³jah¹lo²su² ha²kxai³lu¹.
Ta¹hxai²hẽ¹la².
Yxãn¹ta¹,
fa³ri³se²a² nũ̱³ka̱³txa² ĩ²li³tũ̱³ka̱³txa² ã̱³lxi³tũ̱³ka̱³txa² wãn³txi³kxai³lu¹:
— Nxe²nxa³i¹.
Jah¹lai²na² wi¹lhin¹jah¹lai²la¹i¹.
Ĩ³lxi³thi¹nxa³kxai²nãn²tu̱³,
hxi²kan¹txi³ wã³nxĩn¹khai¹nxe³ju³tai²na² kãi³ai¹nhĩ̱³nx²nxa³i¹.
Ta¹hxai²hẽ¹la².
Nxe³ain¹sxã³,
hai³txi³ ĩ³wi¹lhi²nxain¹ju³ta³la³ yũ³ti³hex¹ain¹ta¹hxai²nxa³hẽ¹la².
Nxe³nxa²ha¹te¹,
fa³ri³se²a² nũ̱³ka̱³txai²na² sa²kxai³lu²,
in³txai²na² ye³han³sxã³ we²nxi²jah¹lai²na² ãh¹ ĩ³wã̱³txain¹te³nah¹lxi¹:
— “Je³su²jah³lai²na² ĩ³ye³we²txi²sa³hẽ¹li¹.”
Nhi¹lxi¹.
Nhĩ¹nha²kxai³,
jah¹lai²na² ĩh¹nxe³ju³ta̱n¹nũ²su² hĩ̱³nhĩn¹te²la¹xã³?
Ain¹ta¹hxai²hẽ¹la².
Nxe³nxa²ha¹te¹,
in³txai²na² wãn³txi³kxai³lu¹,
ĩ³wa²lũ³xain¹te³nah¹lxi¹:
— Nxe²nxa³i¹.
Je³su²jah³lai²na²,
Txa²wã¹sũ̱³na² Si³yxau³tãu³a¹ wãn³txa² ĩ³hen³txi³nẽ³jah¹lai²la¹i¹.
Ta¹hxai²hẽ¹la².
Yxãn¹ta¹,
Ju³te²a² nũ̱³ka̱³txai²na² ã³ne³to³hain¹ta¹hxai²nxa³hẽ¹la².
In³txai²na² kxãn³su² ye³han³sxã³ yxau²xai³ju³ta²,
ã³ne³to³hai¹nxa³ha²kxai³,
ha³la³je¹nĩn³kxai³ ĩ³ye³we²txi²ju³ta² ã³ne³to³hai¹nxa³ha²kxai³,
Ju³te²a² nũ̱³ka̱³txa² ta¹hxai²hẽ¹la².
Ai¹nxa³kxe³su²,
a²wĩ³na² ĩ³kaix¹so²,
a²hã³ka³na² ĩ³kaix¹so²,
ain¹ka³tu̱³,
ĩ³wã̱³txain¹te³nah¹lxi¹:
— Jah¹lai²na²,
wxa²ki³lha³lxa²sĩn¹te²la¹xã³?
“Ye³han³sxã³ a³li³la¹jah¹lai²la¹i¹.”
Ya³nhi¹lxi¹.
Ya³hxin¹jau³su²,
ĩh¹nxet³sxã³ wi¹ten³sa²tã³sĩn¹ji¹wi¹,
hĩ¹na²su¹?
Ta¹hxai²hẽ¹la².
Nxe³nxa²ha¹te¹,
a²wĩ³na² a²hã³ka³na² wãn³txi³kxai³lu¹,
ĩ³wa²lũ³xain¹te³nah¹lxi¹:
— Jah¹lai²na²,
txa²wẽt³su² sĩn¹na³li¹.
Ye³han³sxã³ a³li³la¹sĩn¹na²hẽ³li¹.
Jau¹xai²na² so¹lxi³ ã³ne³wxe³nha¹nhai¹.
Yxãn¹ta¹,
ĩh¹nxet³sxã³,
kwẽn¹tai²na² wi¹ten³sa²tã³te²sin²ta²ku²,
ĩh¹nxe³te²ta̱³ ye³we²txain¹te²sin²ta²ku²,
sĩ¹na¹nhai¹.
Nxe³jau³xa² ko̱³txi³hex¹sĩn¹nxa³nhai¹.
Jah¹lai²na² in³txai²la¹i¹.
Wẽn³sxa³i¹.
Nxe³te²na² ĩ³ye³kxi²sxã³ ĩ³hau³ko³txa²lxain¹tu¹wi¹.
Ta¹hxai²hẽ¹la².
Nxe³jau³xai²na²,
a²wĩ³na² a²hã³ka³na² wãn³txai²na²,
fa³ri³se²a² nũ̱³ka̱³txai²na² yuh³lxi³khaix¹nẽn³tain¹jau³su² ĩ³ye³ain¹ta¹hxai²hẽ¹la².
A²wĩ³nai²na²,
a²hã³ka³nai²na² a²ẽ¹nãu³a² yuh³lxain¹jau³xa²sa¹:
— Ĩ³hen³txain¹ki̱³sxa³lho³na¹.
“Je³su²jah³lai²na²,
Txa²wã¹sũ̱³na² A²hxi²kan¹ta² Si³yxau³tãu³lo³jah¹lo²su² na³li¹.”
Nxe³ki̱³kxai²nãn²tu̱³,
fa³ri³se²a² nũ̱³ka̱³txai²na² sa²kxai³lu² Ju³te²a² nũ̱³ka̱³txa² ã³nũ²kxi²ki̱³thĩ³na² ũ³nhũ̱³sa²tã³ha³lo²sai¹nẽ³lhĩ̱³nx²na³na¹.
Nxe³ju³tai²na²,
fa³ri³se² nũ̱³ka̱³txa² wã²nxũ̱¹ha̱in³nhain¹te³nai¹ti²tu³na¹.
Jã¹nxẽn³kxa²ya̱n³ti³su² ĩ³hen³txain¹ki̱³sxa³lho³na¹.
A²wĩ³na² a²hã³ka³na² a²ẽ¹nãn¹jau³su²,
ta¹hxai²hẽ¹la².
Nain¹jau³su²,
ĩ³wa²lũ³xain¹te³nah¹lxi¹:
— Ko̱³sĩn¹nxa³nhai¹.
Jah¹lai²na² wẽn³sxa³i¹.
Ĩ³ye³kxi¹txain¹yah³lxi³hẽ¹li¹.
A²wĩ³na² a²hã³ka³na² wãn³txa² fa³ri³se²a² nũ̱³ka̱³txa² yhain¹ta¹hxai²hẽ¹la².
Nxe³ju³tan¹te²kxa³ya̱³tu̱³ti¹,
fa³ri³se²a² nũ̱³ka̱³txai²na² sa²kxai³lu¹ ãn³ta³lo³hẽt¹sxã³ in³txa² ye³han³jah¹lai²na² ĩ³kaix¹tain¹sxã³ ũh³yxo¹tu³nha²sxã³ ĩ³ye³kxain¹te³nah¹lxi¹:
— Ye³we²txi²nxa²ju³ta²,
Txa²wã¹sũ̱³na² Si³yxau³tãu³a¹ so¹lxi³ sa²nẽn¹kxi¹txain¹sĩ¹nhẽ³li¹.
Yxãn¹ta¹,
Je³su²jah³lai²na² ĩ³lxi³thin¹jah¹lo²sxa³i¹.
Sa²nẽn¹kxi²sĩn¹txa³hẽ¹li¹.
Ta¹hxai²hẽ¹la².
Yxãn¹ta¹,
in³txai²na² wãn³txi³kxai³lu¹,
ĩ³wa²lũ³xain¹te³nah¹lxi¹:
— Je³su²jah³lai²na² wi¹lhin¹jah¹lo²su² ta̱³nxa²,
ĩ³lxi³thi¹nxa³jah¹lo²su² ta̱³nxa²,
nxe³yah³lxin¹jau³su²,
ko̱³nxe²nx²ti³nxa³nhai¹.
Yxãn¹ta¹,
kxãn³su² ye³han³sxã³ yxau³hxai²na¹hẽ³li¹.
Hĩ¹na² wi¹ten³sa²tã³a¹nhai¹.
Jau¹xai²na² so¹lxi³ ã³ne³wxe³na¹nhai¹.
Ta¹hxai²hẽ¹la².
Nxe³nxa²ha¹te¹,
fa³ri³se²a² nũ̱³ka̱³txai²na² wãn³txi³kxai³lu¹:
— Ĩh¹nxe³ju³ta² kãi³kxi¹nxain¹sĩn¹thai¹li¹?
Ĩh¹nxe³sxã³ ã³ye³wex²nhĩn¹thai¹li¹?
Ta¹hxai²hẽ¹la².
Yxãn¹ta¹,
in³jah³lai²na² wãn³txi³kxai³lu¹:
— Jau¹xai²na² ĩ³hen³txi³nx²ta¹te¹ni²ti¹.
Yxãn¹ta¹ ain³kxi²sah¹lxan³te¹ni²ti¹.
Nxe³jaux³jau¹xai²na² ĩh¹nxe³kxa²ya̱n³ti³ta̱³ ãh¹ ãn³ta³lo³hẽ¹ti² ne³ka¹te³lhxã³ ten³yah³lxin¹ji¹wi¹?
“Je³su²jah³lai²na² a²sa³wi³ha³lxi³su² sĩ¹na¹tũ¹xã¹.”
Yah³lxi³nũ³nĩn¹ji¹wi¹?
Ta¹hxai²hẽ¹la².
Nxe³nxa²ha¹te¹,
fa³ri³se²a² nũ̱³ka̱³txai²na² sa²kxai³lu¹,
yxo²a̱n³ta³ti³ on³sih¹xa³jau³su² ĩ³ye³kxain¹te³nah¹lxi¹:
— Wxãi²na² so¹lxi³,
Je³su²jah³la² a²sa³wit³su² nhi¹lxi¹.
Txa²nũ̱³ka̱³txai²na² Moi³se²ah³lu¹tai²na² a²sa³wi³ha³lxi³su² sĩ¹na¹i¹.
Kxã³nhxĩ¹nu¹tai²na² Txa²wã¹sũ̱³na² Si³yxau³tãu³a¹ Moi³se²ah³lu¹tai²na² ĩ³ye³kxi²sĩn¹ta¹hxai²ti³ai¹ti²ti¹.
Yxãn¹ta¹,
Je³su²jah³lai²na² ĩh¹nxe³ju³tu¹tai²nãn¹te²nũ²su² te²sin²ta²ku²,
nha¹nhai¹.
Ta¹hxai²hẽ¹la².
Nxe³nxa²ha¹te¹,
in³txai²na² wãn³txi³kxai³lu¹:
— Nxe²nxa³i¹.
Jah¹lai²na² txa²ye³na² ye³we²txi²sain¹na²hẽ³li¹.
Nxe³kxan²ti³:
“Ĩh¹nxe³ju³tu¹tai²nãn¹te²nũ²su² te²sin²ta²ku².”
Yah³lxi¹lxi¹.
Yxãn¹ta¹:
“Ĩh¹nxe³ju³ta²ya̱n³ti³ta̱³ ĩ³wã̱³txa³kxi²yah³lxin¹ji¹ku¹.”
Ye¹nx²ta¹i¹.
Ĩ¹ne³ka²sah¹lxi³hẽ¹li¹.
A²nũ²a² wi¹lhin¹jah¹lo²su² kxai²nãn²tu̱³,
“Txa²wã¹sũ̱³na² Si³yxau³tãu³a¹ sa²nẽn¹kxi²na¹xã¹.
Sa²yxo²hau³ko³ta¹xã¹.”
Nxe³kxai²nãn²tu̱³,
a²nxe³jah¹la² wãn³txa² so¹lxi³,
Txa²wã¹sũ̱³na² Si³yxau³tãu³a¹ ain³kxai¹nhĩ̱³nx²na³li¹.
Yxãn¹ta¹ ko̱³nxe³thin¹jah¹lo²su² wãn³txi³la³,
hai³txi³ Txa²wã¹sũ̱³na² Si³yxau³tãu³la³ ain³kxi²txi³hex¹jau³sxa³i¹.
Jã¹nxa¹jau³su²,
Je³su²jah³lai²na² txa²ye³nai²na² whãi²na¹ ye³we²txi²sa³na²hẽ³li¹.
Nxe³ha²kxai³,
wi¹lhin¹jah¹lai²la¹i¹.
Jah¹lai²na² wãn³txa²,
Sũ̱³na² Si³yxau³tãu³a¹ ain³kxi²na³li¹.
Nxe³ha²kxai³,
ye³we²txi²sa³na²hẽ³li¹.
Je³su²jah³lai²na² ãn³si³wxe³tãu³a¹ Txa²wã¹sũ̱³na² Si³yxau³tãu³sin²tai¹.
Nxe²nxa³ke³la³te²kxai³,
hxi²kan¹txi³he¹xai¹nhĩ̱³nx²nxa³i¹.
Hxi²kan¹txi³ sa²hau³kot³sai¹nhĩ̱³nx²nxa³i¹.
Jã¹nxa¹jau³su²,
txa²wã¹ha³lo²a² ko¹xai²na²,
ãn³si³wxe³hĩ¹nu¹tai²nãn²tu̱³ta¹,
kxãn³su² nxe²xai³ka³tu̱³ta¹,
hai³txi³ a²nũ²a² ye³han³sxã³ a³li³la¹jah¹lo²su² ye³we²txi²ju³ta³la³,
yũ³ti³hex¹ta¹hxai²nxa³ti³ai¹ti²ti¹.
Yxãn¹ta¹,
kwẽn¹tai²na² so¹lxi³,
Je³su²jah³lai²na² ye³we²txi²sa³na²hẽ³li¹.
Jah¹lai²na²,
wi¹lhin¹jah¹lai²la¹i¹.
Ya³nx²ti³to³ha¹i¹.
Ta¹hxai²hẽ¹la².
Nxe³nxa²ha¹te¹,
fa³ri³se²a² nũ̱³ka̱³txai²na² wãn³txi³kxai³lu¹:
— Ko̱³nxe³thin¹jah¹lo²su² nhi¹lxi¹.
Yãn³tai²na²,
wxa²hã³ka²ẽ¹nãu³a¹ a³li³la¹xan³ta̱³lxa² ko̱³nxe³ti³ kãi³nhĩn¹nũ²hẽ³li¹.
Nhĩ¹nha²kxai³,
ye³han³sxã³ a³li³la¹jah¹lo²su² nhi¹lxi¹.
Ko̱³nxe³thin¹jah¹lo²su² nhi¹lxi¹.
Wãn³txai²na² ĩ³tih³nxe³sa²nhĩn¹te²ji¹khi³.
Nxe³nxa²ha¹nhai¹.
Nxe³ain¹ka³tu̱³,
Ju³te²a² nũ̱³ka̱³txai²na² sa²kxai³lu² Ju³te²a² nũ̱³ka̱³txa² ã³nũ²kxain¹thĩ³na² ũ³nhũ̱³sa²tã³ha³lo²sai¹xain¹ta¹hxai²hẽ¹la².
Nxe³ju³ta²,
ũ³nhũ̱³sa²tã³ha³lo²sai¹xain¹ju³tai²na² a²ha³ta̱³nxa²,
Je³su²jah³lai²na² ain³kxi²te³na¹,
ĩ³ha¹txi²ka³tu̱³ ĩ³wã̱³txi³te³nah¹lxi¹:
— Txa²wã¹sũ̱³na² A²hxi²kan¹ta² Si³yxau³tãu³lo³jah¹la² yxo²ĩ²in¹ji¹wi¹?
Je³su²jah³la² wãn³txa²,
ta¹hxai²hẽ¹la².
Nxe³nxa²ha¹te¹,
in³jah³lai²na² wãn³txi³kxai³lu¹:
— Hxi²kan¹jah¹lãi³.
Ĩh¹jah¹lo²ta̱n³te²la¹xã³?
Yxo²ĩ²ti³ten³sa³nhai¹.
Ta¹hxai²hẽ¹la².
Ai¹nha²kxai³,
Je³su²jah³la² wãn³txi³kxai³lu¹:
— Txai²na² ĩ²sa¹lxi¹.
Nxe³te²na¹xai²na² ĩ³ye³kxi¹nxa²ha¹jah¹lo²na¹xai²na²,
Txa²wã¹sũ̱³na² A²hxi²kan¹ta² Si³yxau³tãu³lot³sa²jah¹lo²sa¹wi¹.
Ta¹hxai²hẽ¹la².
Nxe³nxa²ha¹te¹,
in³jah³lai²na² wãn³txi³kxai³lu¹:
— Txa²hxi²kan¹jah¹lãi³.
Yxo²ĩ²nxa²ha¹nhai¹.
Ain¹sxã³:
“Je³su²jah³lai²na² hxi²kan¹khai¹nx²na³nã¹.
Ye³ka¹na¹nhã¹,
hĩ¹na²sã¹.”
Ain¹ka³tu̱³,
ã³ka³tih³wxe³kxain¹ta¹hxai²hẽ¹la².
Nxe³nxa²ha¹te¹,
Je³su²jah³lai²na² wãn³txi³kxai³lu¹:
— Txai²na¹xai²na² wxa²ha³lo²ai²na² wxã³na¹hẽ³li¹.
Na¹ka³tu̱³,
txa²wãn³txa² wi¹jau³xai²na² a²nũ²a² yxo²ha³kxa¹ ĩ³ye³kxain¹to³ha¹i¹.
Ai¹na¹ka³tu̱³,
txa²wãn³txai²na² sa²yxo²wet¹sain¹tũ̱³ka̱³txa² yũ²,
ha³na³ka³lxi³ sa²yxo²wet¹sai¹nxa³tũ̱³ka̱³txa² yũ²,
nxe³tu¹wi¹.
Nxe³ju³ta²,
a²nũ²a² yxo²ha³kxa¹ wã²nxũ̱¹ha̱in³nha¹ain¹tu¹wi¹.
Nain¹ju³ta²sa¹:
A²nũ²a² nxe³te²hũ̱³te²la³:
“Ye³han³te²hũ̱³nxe² yxau²xai³la¹xã¹.
Wãn³txi³khai¹lxa³ a³la³kxi²sa²nxã³nhã¹.
Yxãn¹ta¹,
ten³khaix¹sa³nhã¹.”
Nxe³te²su² te²an²tu̱³,
sa²yxo²wet¹sain¹kxai²nãn²tu̱³,
wãn³txi³khai¹lxa³ a³la³kxain¹tu¹wi¹.
Sain¹kxai²nãn²tu̱³,
wi¹ten³sa²tã³te²hũ̱³nxe² yxau²xai³lain¹tu¹wi¹.
Yxãn¹ta¹,
a²nũ²a² ã̱³su² te²hũ̱³te²la³:
“Wãn³txi³khai¹lxa³ wi¹la³la³kxi²na¹nhã¹.
Wi¹ten³sa²tã³te²hũ̱³na¹xã¹.”
Nxe³te²su² kxai²lẽ¹.
Sa²yxo²ã³sain¹tũ̱³ka̱³txi³su² hĩ̱³nx²na³li¹.
Te²lẽ¹.
Wãn³txi³khai¹lxa³ a³la³kxi²nxa³kxe³su²,
hãi¹nxe³sxã³ ye³han³te²hũ̱³nxe² yxau²xai³tũ̱³ka̱³txi³su² hĩ̱³nx²na³li¹.
Ta¹hxai²hẽ¹la².
Nxe³jau³xai²na² sa²kxai³lu²,
fa³ri³se²a² nũ̱³ka̱³txa²,
kwa² yxau³yain¹tũ̱³ka̱³txa² ka³lxa²nxa³tũ̱³ka̱³txa² sa²kxai³lu² ain³kxi²te³na¹,
ĩ³ye³kxain¹te³nah¹lxi¹:
— Txa²nũ̱³ka̱³txai²na² ha³ta̱³nxãn²txi³ ye³han³te²hũ̱³nxe² yxau²xai³tũ̱³ka̱³txi³sa²nũn³sĩn¹te³ji¹wi¹?
Ta¹hxai²hẽ¹la².
Nxe³nxa²ha¹te¹,
Je³su²jah³lai²na² wãn³txi³kxai³lu¹:
— Nxe²nxa³i¹.
“Wi¹ten³sa²tã³te²hũ̱³na¹xã¹.”
Yah³lxi¹hxai¹nhẽ³li¹.
Nxe³ju³ta²su¹:
“Ye³han³te²hũ̱³na¹xã¹.
Wãn³txi³khai¹lxa³ a³la³kxi²nhã²nx³nhã¹.”
Yah³lxin¹ke³la³te²kxai³,
ko̱³nxe³te²la³ ĩ³yĩ¹li¹nx²ta¹ju³ta³la² yũ³nx²ti³hĩ̱³nx²nxa³i¹.
Yxãn¹ta¹,
wxa²yu³ta² yah³lxi³hxai²nxã³nhẽ³li¹.
“Wi¹ten³sa²tã³te²hũ̱³nha¹nhai¹.”
Yah³lxi³hxai¹nhẽ³li¹.
Yah³lxin¹kxai²lẽ¹.
Wãn³txi³khai¹lxa³ a³la³kxi²yah³lxan³kxe³su²,
wxa²ko̱³nxe³ju³ta² so¹lxi³ yxau²xai³yah³lxi³to³hi¹nha²kxai³,
Txai²li² ko̱³nxe³te²la³ ĩ³yĩ¹li¹nx²ta¹ha²kxai³,
nx²na³li¹.
Je³su²jah³la² wãn³txa²,
ta¹hxai²hẽ¹la².